Suster-duo, Klawer stel DANS IN DIE REEN vry - Plectrum
Die gewilde Suid-Afrikaanse suster-duo, Klawer, is terug in die kollig met hulle heel eerste kortspeelplaat, DANS IN DIE REEN. Die enkelsnit gaan nie net voortbou op die unieke moderne country-popstyl waarvoor hulle bekendheid verwerf het nie. Maar dit sal ook die kieskeurigste musiek-oor tevrede sal stel.
Klawer, wat bestaan uit Inge Fanoudis en Martinique Latsky, se nuwe projek kombineer die lekkerluistermelodieë en hoendervleismooi lirieke van drie oorspronklike snitte. Al drie het gevloei uit Martinique se pen wat sommer dadelik diep in jou hart kruip wanneer jy dit hoor.
'n Musiekvideo van die snit sal ook binnekort beskikbaar wees. Dit is op Picardi Gasteplaas in die Paarl geskiet, waar die meisies grootgeword het. Dit begin waar die twee nog klein is en gelukkig saam onder 'n sambreel in die reën sit en eindig ook weer so waar hulle volwassenes is.
"Ons is susters en baie na aan mekaar. Met hierdie debuut-musiekvideo, wou ons graag 'n deeltjie van ons geluk met die publiek deel," sê die groep oor die idee agter die video wat deur Neels Moir vervaardig is.
Martinique Latsky is 'n kunssinnige ma van drie en het van kleins af 'n passie vir musiek. Sy werk al vir die afgelope vyf jaar permanent in die musiekbedryf en het baie gegroei as sanger en liedjieskrywer.
Dié talentvolle gesinsvrou – met haar ligte strelende stem – is nie net 'n goeie musikant nie, maar ook 'n kranige binnehuise ontwerper. Die musiekbedryf het haar geleer om hard te werk om jou drome waar te maak en sy geniet elke oomblik daarvan.
Inge Fanoudis beskryf haarself as 'n introvert wat hou van mense. Sy sing al van kleins af en spog met 'n unieke lae fluweelstem wat strelend is op die oor. Wanneer sy nie op die verhoog is nie, is hierdie ma van twee ook 'n fiksheidsinstrukteur. Sy bied ook sanglesse aan vir wie ookal haar dienste benodig.
Om uit te hou en nie op te gee nie, is iets wat die musiekbedryf haar die afgelope paar jaar geleer het. Sy sien uit na die volgende hoofstuk van haar lewe en musiekloopbaan.
Die sangpaar het nog baie planne en drome. Hulle sal graag in die toekoms wil hê dat hulle musiek soveel as moontlik plaaslike en internasionale gehore moet bereik. DANS IN DIE REEN gaan nie net 'n gunsteling wees op al wat CD-rak of aanlyn-speellys is nie, maar gaan ook voortbou op die sukses wat Klawer reeds bereik het as 'n country-duo met musiek wat direk met die hart praat.